eo eo id en id hbs_lat en id id id id id id sv sv id id en en id hbs_lat id id ms id id id id id ms ms id id id en en fr hbs_lat eo id id id id id id id en id hbs_lat en id id id id id id id id id id id id en id en hbs_lat en id id id ms ms id id id id id sk id id id tr id id ms tr id sk id id id id id id id ms ms id id id id id en nl ms hbs_lat id id en id fr id id ms id ms id id id id id id id ms id id ms ms id id id nl id pl id id en id id id id id id id id id id id ms ms id id id id id tl en id en id ms ms id id en id id id id ms id id ms ms id ms en ms en ms id ms id id id en ms id id id en en en en id en en tr en en ms en en en id id ms tl en ms uz en en id da cs fy sv sv cs cs da da da hu oc cs fy cs fr sv sv de cs da da da cs fr id id id id id en id id id id ms id id id
Setiap hari adalah hari untuk belajar. Guru ada di mana-mana. Lihat, pelajari dan amalkan.
Cuti Sekolah Akhir Tahun 2015
Cuti sekolah akan kembali lagi.
Bukan anak-anak saja yang suka tapi mak bapak pun suka juga. Kenapa saya katakan begitu? Cuba baca poin di bawah... ada yang kena dengan diri anda?
Bagi yang bekerja, musim cuti ini kenderaan tidak begitu banyak dan dapatlah bersenang-lenang di jalan raya ketika keluar bekerja. Tapi di sebelah petang mungkin keadaan menjadi lebih teruk kerana ramai orang luar bercuti ke kota raya. Jadi, jalan akan menjadi lebih sesak.
Yang ada anak gadis, kerja rumah akan menjadi ringan sedikit. Mereka boleh diberi assignment sementara kita keluar bekerja. Kalaulah anak gadis rajin mencuba resipi baru, tentu dapat merasa juadah luar kebiasaan. Dengan pengaruh YouTube, banyak resipi international dapat dicuba.
Tidak perlu berkejar-kejar masa untuk memastikan anak tiba di sekolah sebelum loceng berbunyi. Ada banyak masa untuk kita membelai diri ;)
3 poin ini sudah cukup membuatkan hati terhibur selain kehadiran anak-anak di rumah. Anda bagaimana pula?
Dicatat oleh Unknown di 10:32 PTG 1 ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Vista Homestay Kuala Lumpur - homestay untuk keluarga
Sempena cuti Hari Raya Aidiladha, kami sekeluarga berkesempatan bertamu di Vista Homestay, Cheras. Sememangnya ia rumah lama kami dan kali ini apabila semua keluarga berkumpul, kami ingin mengembalikan nostalgia tinggal di sini. Anak-anak membesar dan memulakan alam persekolahan di sini. Banyak memori yang disimpan di dalamnya. Meskipun telah setahun ditinggalkan, Vista Homestay tidak banyak berubah berbanding dahulu. Namun, kedatangan kali ini bukanlah saja-saja untuk bercuti, tetapi lebih kepada audit keselesaan. Sejak beroperasi sebagai sebuah homestay, kali inilah kami sempat menginap di sini. Jadi, dengan bermalam di sini kami dapat mengetahui sendiri kekurangan yang ada.
Iklan Vista Homestay boleh ditemui di mudah.my, iBilik,  dan homestay.com
Sebenarnya mengikut harga pasaran, nilai rumah ini sudah meningkat tiga kali ganda dan saya boleh sahaja menjualnya untuk mendapatkan laba. Namun  tujuan utama saya mengekalkan rumah ini dan menjadikannya sebagai sebuah homestay adalah kerana ingin membantu keluarga sebangsa dan seagama khususnya untuk mendapatkan tempat tinggal sementara di tengah-tengah ibu kota dengan kadar dan kemudahan yang berbaloi. Yang penting, semua peralatan adalah suci dan tidak dicemari bahan yang tidak halal. Insyaa Allah, setakat ini saya memastikan semua pelanggan adalah dalam kalangan orang-orang Islam dan kesucian peralatan memasak tidak perlu diragui.
Bercerita tentang homestay, apabila pergi bercuti secara beramai-ramai, homestay adalah penginapan yang amat sesuai untuk keluarga yang besar dengan kos yang murah. Dari pengalaman sendiri, jika bercuti dalam negara saya selalu membawa ibu dan bapa sama-sama bercuti. Kadang-kadang anak-anak saudara juga mengikut sama. Kerana itu homestay sering menjadi pilihan kerana kami suka berkumpul beramai-ramai dan berada dalam kelompok sendiri. Itu lebih meriah dan nilai kekeluargaannya lebih tinggi. Dengan kos rata-ratanya RM200 satu malam, semua ahli keluarga dapat tidur dengan selesa dalam bilik sendiri. Jika memilih hotel, tentulah kosnya berkali-kali ganda kerana perlu menempah lebih daripada satu bilik. Bayangkan jika menempah tiga bilik, tentulah kosnya RM600 satu malam. Tidak dinafikan tinggal di hotel juga ada kelebihannya tetapi bagi keluarga Melayu dengan taraf hidup sederhana, homestay sering menjadi pilihan untuk bercuti.
Namun, tinggal di homestay bukan sahaja menjadi pilihan keluarga untuk bercuti. Malah andai terpaksa berkursus atau bekerja dalam jangkamasa yang lama di Kuala Lumpur, homestay juga menjadi pilihan. Saya pernah menerima tempahan daripada pelanggan yang telah tinggal di hotel dalam waktu yang lama. Beliau berasa rimas dengan situasi 'terperangkap' dalam bilik hotel. Maka, dengan bajet yang diberikan oleh majikannya dia beralih tinggal di homestay saya. Vista Homestay menyediakan kemudahan untuk memasak. Semua peralatan memasak disediakan dari periuk nasi elektrik, pinggan mangkuk, periuk, kuali sehinggalah blender. Jadi ketika hujung minggu, pelanggan saya menjemput ibu bapanya tinggal bersama. Ada juga pelanggan yang terpaksa tinggal di hostel ketika berkursus, tetapi dengan adanya Vista Homestay, dia boleh membawa keluarga sekali. Vista Homestay sememangnya tempat tinggal untuk keluarga kerana kelengkapan asas di sebuah rumah seperti mesin basuh, peti sejuk, seterika, astro ada disediakan. Tetapi homestay ini tidak mempunyai penyaman udara kerana udara di sini memang sudah sejuk dan nyaman. Sekian lama tinggal di sini, saya dan keluarga tidak merasakan penyaman udara adalah satu keperluan.  Setakat ini, pelanggan tidak pernah merungut tentang keperluan penyaman udara. Kerana itu saya meletakkan harga sewa yang berpatutan dengan kemudahan yang ada.
Selain daripada penjimatan sewa, tinggal di homestay juga menjimatkan kos untuk makan. Ketika berada di Vista Homestay, tetamu boleh memasak sendiri hidangan untuk keluarga. Kedai runcit ada berdekatan, memudahkan untuk membeli bahan mentah untuk memasak. Bahan  asas seperti garam dan gula juga ada disediakan di rumah. Sesekali jika ingin makan di luar, kedai makan banyak terdapat di sekitarnya.
Selalunya jika berpergian, pakaian kotor menjadi satu masalah kerana perlu dihimpunkan dan dicuci sebaik pulang ke rumah. Pakaian juga boleh dicuci menggunakan mesin basuh yang disediakan dan dikeringkan dengan cepat. Ini kerana balkoni menghadap matahari naik dan angin agak kuat bertiup. Di Vista Homestay, anda boleh terus mencuci dan memakainya kembali jika tinggal di sini lebih dari sehari. Walau bagaimanapun, ia bergantung juga kepada keadaan cuaca.
Bagi memastikan keselesaan penghuni lain, Vista Homestay mengehadkan bilangan tetamu kepada 10 orang sahaja. Hal ini penting kerana jika terlalu ramai, dikhuatiri boleh mengganggu jiran tetangga. Seperkara lagi, tetamu diberikan satu unit parking jadi anda tidak perlu bersusah-susah mencari parking. Jika lebih dari satu kenderaan, tetamu perlu parkir di ruang visitor atau di luar kawasan kondominium. Ruang parking di luar bersifat 'siapa cepat dia dapat'.
Jika dimurahkan rezeki, saya ingin menaiktaraf kemudahan dan dekorasi Vista Homestay bagi menambah keselesaan tetamu. Sudah tentu keselesaan anda adalah kepuasan kami. Jika ke Kuala Lumpur, bertamulah ke sini dan kami sedia menerima kedatangan anda dengan hati yang lapang dan gembira.
Dicatat oleh Unknown di 12:29 PTG 7 ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Label: Catatan pengalaman, Vista Homestay
Aidilfitri 2015 memang telah lebih sebulan berlalu. Dalam kesibukan, saya tidak sempat merakam catatan tentang projek raya tahun ini. Nampaknya raya tahun ini saya masih menjalankan projek seperti dua tahun lepas ~ menjahit baju kurung untuk seisi keluarga.  Setelah hampir setahun tinggal di lokasi baru, saya masih tidak menemui tukang jahit yang serasi. Jika boleh, biarlah tukang jahit itu berdekatan rumah,  jadi mudahlah untuk menghantar dan mengambil tempahan. Semua tukang jahit yang biasa menerima tempahan dari saya sudah tidak menang tangan. Ada juga yang terpaksa menolak tempahan disebabkan masalah kesihatan. Mahu tidak mahu, terpaksalah  saya menjalankan Projek Raya 2015 pula!
Maka bermulalah projek raya tahun ini, dua minggu sebelum berpuasa. Saya memang terpaksa meletakkan deadline untuk diri sendiri. Maklum sahaja, ada empat pasang baju kurung yang mesti disiapkan untuk digayakan sedondon pada hari raya pertama. Tambahan lagi, empat helai jubah juga mesti disiapkan untuk dipakai pada hari raya kedua!  Memang mencabar juga projek raya kali ini.
Minggu pertama, semua baju mestilah siap dipotong supaya mudah untuk dihantar jahit tepi sekali gus. Cabaran kali ini, anak-anak dara saya sudah pandai menetapkan fesyen pilihan masing-masing. Bukan lagi baju kurung tradisional teluk belanga. Fesyen anak gadis pertama, baju kurung moden kembang, lengan kedut di hujung dan kain peplum! Inilah yang paling mencabar kerana tidak pernah selama ini saya menjahit kain peplum. Potongan peplum atau gunting payung memerlukan kain yang banyak. Jika tidak menjadi, habislah kain yang boleh dikatakan agak mahal juga. Saya memang memilih kain yang materialnya berat, tidak mudah renyuk dan sejuk untuk dipakai beraya. Barulah selesa kerana selalunya jika keluar beraya, sehari suntuk dihabiskan untuk melawat sanak saudara. Kain ini pula saya beli di Terengganu kerana ketika itu sahaja saya mempunyai masa untuk memilih design dan material yang berkenan di hati. Jika tidak cukup kain, kenalah berkreatif untuk mencari gantinya. Fesyen yang dimahukan oleh anak gadis kedua pula ialah lengan yang bercekak di hujungnya. Ini tidak susah sebenarnya, cuma perlukan masa yang lebih untuk menyiapkannya. Alhamdulillah, kini untuk mencari tutor membuat potongan peplum tidak sukar. Google sahaja, saya sudah dapat cara-caranya.
Cabaran kedua pula, mencari kedai yang menerima jahitan tepi. Ada lapan pasang baju yang perlu dijahit tepi dan di samping itu saya perlu mencari alat-alat jahitan seperti benang, renda, getah dan sebagainya. Saya google lagi untuk mencari kedai peralatan jahitan berdekatan rumah. Memang ada dan saya terus menuju ke situ dengan bantuan waze. Seminggu sebelum puasa saya perlu menghantar semua baju tersebut untuk dijahit tepi kerana setiap hujung minggu bolehlah saya fokus menjahit untuk menyiapkan sepasang demi sepasang. Kedai yang dituju rupa-rupanya penuh dengan pelanggan. Saya berkunjung pada hari Sabtu, tetapi dimaklumkan jahitan tepi hanya dapat disiapkan pada hari Selasa. Waduh.. habislah masa hujung minggu saya terbuang begitu sahaja kerana projek menjahit terpaksa ditunda. Setelah habis berfikir, saya membuat keputusan untuk mencari kedai lain. Alhamdulillah, saya terjumpa kedai tersebut berhampiran rumah. Syukur kerana semua jahitan tepi dapat disiapkan dalam tempoh 2 jam sahaja. Dapatlah saya memulakan projek jahitan serta-merta.
Dicatat oleh Unknown di 10:38 PG Tiada ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Isnin, 1 Jun 2015
Tip untuk Ibu Mengandung: Demam Kuning a.k.a Jaundis
Entri kali ini berkisar pada penyakit demam kuning atau jaundis pada bayi. Sudah tentu ia ditujukan kepada bakal-bakal ibu yang sedang menanti kelahiran permata sulung mereka. Dahulunya saya tidak tahu menahu langsung tentang betapa teruknya kesan demam kuning yang selalunya dianggap biasa oleh sesetengah orang. Rupa-rupanya jaundis teruk boleh membunuh dan merosakkan otak bayi. Mengikut statistik Kementerian Kesihatan Malaysia, hampir 50% daripada bayi yang dilahirkan menghidap jaundis. Menakutkan bukan?
Saya ingin berkongsi kisah saya menjaga bayi jaundis. Boleh dikatakan kesemua anak-anak saya menghidap jaundis selepas dilahirkan. Anak sulung saya hanya menghidap jaundis normal. Pelbagai petua diberikan oleh orang tua untuk menyembuhkannya. Antaranya jemur di bawah panas matahari, diberi minum susu kambing, air halwa dan mandian herba Cina. Kesemua petua itu saya lakukan kerana mahu bayi saya cepat sembuh. Bayi yang menghidap jaundis akan selalu tidur dan tidak menghiraukan masa untuk minum susu. Sebagai ibu yang baru menempuh pengalaman pertama berpantang, saya fikirkan bayi saya 'baik' kerana suka tidur dan tidak menyusahkan ibunya. Tetapi apabila bidan Kerajaan datang memantau, saya dikejutkan dengan berita bahawa bayi saya menghidap jaundis dan perlu dibawa ke hospital segera. Alhamdulillah, jaundisnya tidak tinggi dan saya hanya dinasihatkan supaya selalu memberi susu badan kepada bayi saya dan kejutkan dia untuk menyusu dengan lebih kerap.
Pengalaman berpantang anak kedua agak mengerikan. Sebaik sahaja pulang ke rumah selepas 3 hari di hospital, bidang Kerajaan datang memantau dan bayi saya terpaksa dibawa ke hospital kerana menghidap jaundis yang teruk. Saya masih ingat, dalam jam 11 pagi bayi saya telah dimasukkan ke wad kanak-kanak. Sejak itu, banyak kali darahnya diambil untuk menyemak bacaan bilirubin. Walaupun baru sahaja melahirkan, saya tiada selera untuk makan kerana memikirkan nasib si anak. Pada sebelah petangnya dimaklumkan bahawa bayi saya perlu dihantar ke Hospital Kuala Lumpur kerana pemindahan darah perlu dilakukan. Ibu mana yang tidak 'gerun' mendengar nasib si bayi yang baru empat hari melihat dunia tetapi perlu melalui saat getir ini. Tambahan pula, saiznya agak kecil dengan berat 2.5 kg sahaja ketika dilahirkan.
Saya rasa hampir jam 1 pagi barulah saya berdua beranak memasuki wad khas untuk bayi jaundis. Bayangkan ketika itu saya masih lagi lemah kerana baru 4 hari melahirkan. Tiada bengkung dan tiada apa pun yang bersama-sama saya sebagai bekal keperluan untuk orang yang berpantang seperti sepatutnya. Bayi saya diletakkan di katil khas dengan lampu ultra ungu atas bawah dalam keadaan separuh bogel, hanya memakai diaper sahaja. Sayu melihatnya kerana matanya ditutup bagi mengelak silau. Setiap satu jam dia perlu digerakkan untuk disusukan. Sememangnya saya tidak ada waktu rehat yang cukup kerana terpaksa bangun setiap satu jam di waktu malam. Walaupun bayi jaundis kuat tidur, namun untuk meletakkannya di bawah cahaya lampu bukanlah mudah. Bayi akan menangis dan meronta-ronta, mungkin kerana tidak selesa berada dalam katil plastik tanpa tilam empuk. Namun saya masih bersyukur kerana pemindahan darah tidak perlu dilakukan.
Beginilah keadaannya apabila bayi pada tahap jaundis yang teruk - gambar dari google.
Seingat saya, sesudah 2 hari berada dalam keadaan begitu, baharulah dia dipindahkan ke wad yang menempatkan bayi jaundis kurang serius, iaitu hanya cahaya ultra ungu dari atas sahaja dan katilnya beralaskan tilam. Bolehlah dia tidur dengan selesa. Jiran di katil sebelah saya, seorang wanita Cina amat stres dengan keadaan bayinya yang sentiasa menangis dan tidak mahu ditinggalkan di katil itu. Bayinya agak agresif sehinggakan tertanggal penutup matanya. Saya masih ingat yang dia asyik memarahi bayinya yang kuat menangis dan kadang-kadang menepuk-nepuk buntut si bayi. Apalah anak itu tahu dalam usia tidak sampai seminggu. Memang kasihan pada kedua-duanya, anak tidak sihat, ibu pula stres kerana tidak cukup rehat. Hanya yang mengalaminya sahaja yang tahu betapa sukarnya menghadapi situasi begitu.
Saya fikir anak saya dapat dikeluarkan dari wad pada hari berikutnya kerana keadaannya bertambah baik. Namun sangkaan itu jauh meleset kerana pada hari keempat, dia perlu dipindahkan semula ke wad jaundis serius. Saya memang berasa amat tertekan dan menangis melihatkan keadaan anak yang terpaksa menanggung penderitaan ini ketika masih kecil lagi. Setiap hari dia akan meraung kerana tangan dan kakinya yang kecil perlu disuntik untuk mengambil sampel darah. Bekas-bekas suntikan berada di mana-mana sahaja di tapak tangan dan tapak kakinya. Ibu mana yang tidak belas melihatkan bayi sekecil itu disuntik berkali-kali setiap hari. Suntikan demi suntikan perlu dibuat kerana bukan mudah untuk mengambil sampel darah dari bayi. Selain itu semua kebajikan bayi, termasuk memandikannya perlu dilakukan sendiri oleh si ibu. Tiada siapa yang akan membantu. Hari keenam baharulah saya menerima berita gembira, tahap bilirubinnya menurun dan boleh keluar dari wad hari itu.
Bagi saya, setiap ibu yang menghadapi situasi ini perlu diberi kaunseling kerana mereka pasti tidak kuat untuk melalui fasa selepas bersalin dengan masalah bayi yang perlu diberi perhatian rapi. Sehinggakan saya sendiri bertekad, jika anak saya yang akan datang menghidap jaundis juga maka saya akan menghantarnya ke hospital swasta sahaja.
Semuanya berpunca kerana saya tidak tahu. Rupa-rupanya jaundis boleh dicegah atau setidak-tidaknya dikurangkan dengan amalan meminum susu kambing ketika masih mengandung. Untuk bakal ibu, bersedialah secukupnya ketika mengandung kerana kita tidak tahu masalah bayi yang akan dilahirkan. Ingatlah, jaundis boleh membawa kematian, kerosakan otak dan masalah pendengaran. Jangan sesekali meletakkan bayi di bawah cahaya terik matahari kerana masalah lain pula yang akan menimpa, iaitu masalah kekeringan dan memburukkan lagi keadaan jaundis si anak. Amalkanlah petua mengelak jaundis seperti meminum susu kambing dan madu.
Saya mengesyorkan susu kambing dari Junn's Dairy kerana ia produk muslim, sedap dan yang penting tidak terlalu mahal. Untuk ibu mengandung, bolehlah mula minum dari peringkat kandungan 7 bulan ke atas kerana rasa loya dan mual sudah berkurangan. Niatkan di hati meminumnya untuk kesihatan si anak.
Dicatat oleh Unknown di 12:06 PG 4 ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Selasa, 26 Mei 2015
AMARAN: BAHASA YANG DIGUNAKAN BERCAMPUR-CAMPUR
Teknologi memang amat memudahkan kehidupan. Dengan kecemerlangan teknologi komunikasi, banyak aplikasi telah dibangunkan, dan salah satunya aplikasi WhatsApp. Sejak diwujudkan pada tahun 2009, aplikasi ini digunakan dengan begitu meluas sekali.
Siapa yang buat WhatsApp?
Saya bukanlah hendak mengajar sejarah di sini, tetapi eloklah juga kita ambil tahu siapa yang membina aplikasi ini. WhatsApp dibina oleh Jan Koum dan Brian Acton yang pernah bekerja di Yahoo! Ideanya ialah untuk berhubung tanpa kos.
Kelebihan WhatsApp ialah kita boleh berkomunikasi antara satu sama lain secara berkumpulan. Setiap individu yang mempunyai smartphone selalunya akan ada aplikasi ini. Kerana itulah kini wujud pelbagai grup WhatsApp terutamanya bagi mengumpul kenalan mengikut grup pilihan masing-masing. Kelebihannya ialah berkomunikasi di hujung jari dengan cepat.
Ternyata banyak kelebihan komunikasi berkumpulan seperti ini, namun di sebalik itu banyak juga kelemahannya. Saya mempunyai lebih dari satu grup dan kategori grup dan kelebihannya boleh dirumuskan begini...
Keluarga sendiri, adik-beradik, keluarga sebelah suami/isteri, keluarga kembangan ... jika banyak hubungan kekeluargaan semakin banyaklah grup. Kelebihannya ialah mengumumkan semua peristiwa yang berlaku dalam keluarga dengan cepat. Cara ini lebih mengeratkan hubungan kekeluargaan.
2. Grup rakan sekerja
Tidak dinafikan kadang-kadang rakan sekerja lebih memahami permasalahan kita daripada pasangan atau adik-beradik sendiri. Pendek kata segala permasalahan di ofis boleh dikongsi dalam grup ini terutamanya yang berkait dengan emosi.
Grup ini diwujudkan khas untuk golongan tertentu untuk makluman segera perkara/isu kepada mereka yang terlibat. Misalnya tentang mesyuarat dan sebagainya. Grup ini boleh dianggap sebagai agak official tetapi sedikit-sedikit melencong menjadi sosial.
Grup ini tidak semestinya mengandungi ahli daripada pejabat/institusi yang sama. Selalunya ia melibatkan individu dari pelbagai agensi yang mengendalikan projek yang sama. Selesai projek, grup ini pun dibubarkan.
5. Grup alumni sekolah, kolej, universiti
Lebih banyak sekolah, kolej atau universiti yang dimasuki lebih banyaklah grup yang akan anda sertai. Grup ini akan aktif jika ramai suri rumah yang menyertainya kerana mereka mempunyai banyak masa untuk berwhatsapp. Grup yang dianggotai oleh golongan profesional selalunya agak sepi dan hanya sesekali berbunyi.
Grup yang diwujudkan semata-mata untuk memperjuangkan suatu hak. Diadakan untuk makluman segera kepada ahli tentang tindakan yang akan dan telah diambil serta hasilnya.
7. Grup perniagaan/ seminar
Grup yang diwujudkan kerana keterujaan kumpulan yang menyertai seminar atau kursus yang sama. Selalunya ia berkait dengan perniagaan. Grup ini akan hangat-hangat tahi ayam sahaja kerana ia rancak di permulaan tetapi menjadi beku akhirnya kerana kesibukan ahlinya dalam aktiviti harian. Grup yang ramai ahli akan 'left group' satu persatu.
Pada zaman ini, perhubungan jiran tetangga mungkin agak longgar kerana kesibukan masing-masing. Kewujudan grup kejiranan akan merapatkan hubungan kejiranan terutamanya tentang permasalahan keselamatan di kawasan komuniti. Makluman tentang hasrat kenduri-kendara dan seumpamanya boleh disampaikan dengan cepat dan lebih tepat. Melalui cara ini juga, seseorang akan dapat mengenali jiran-jirannya dengan lebih cepat.
Grup ini diwujudkan untuk exco-exco persatuan. Semakin banyak persatuan yang disertai maka semakin banyaklah grup persatuan. Selalunya perbincangan akan menjurus pada hal-hal persatuan sahaja. Sesekali akan diselangi dengan post sosial. Jika presiden persatuan yang menghantar mesej bergambar atau teks, ahli yang lain akan cepat respons sekadar menghormati presiden yang selalunya jarang-jarang ke udara. Cara respons yang lazim adalah dengan menghantar simbol.
Menyentuh tentang kelemahan grup, apa pun fokus grup akan berkongsi kelemahan yang sama:
Post yang dihantar tidak ada kena mengena dengan grup. Daripada grup formal bertukar menjadi grup sosial. Post yang dihantar pastilah yang di forward dari grup lain.
Copy paste yang menjadi-jadi dalam kalangan ahli. Terutamanya dalam memberi ucapan hari jadi, takziah dan seumpamanya. Ini cara yang sangat mudah apabila ahli malas mencari imej berkaitan atau menaip ucapan.
Berkongsi video lucu atau menarik dalam beberapa grup. Ahli yang menganggotai grup berlainan akan letih memadam video yang sama dalam grup-grup lain atau video yang telah diterima dari  grup lain. Aktiviti memadam amat perlu kerana ia boleh memberatkan memori simpanan telefon bimbit.
Jangan terkejut jika anda dimasukkan ke dalam subgrup pula kerana kadang-kadang perbincangan yang hangat di sesuatu grup boleh menimbulkan keinginan perbincangan mendalam oleh sesetengah ahli. Maka lebih mudah dibawa berbincang dalam subgrup pula supaya tidak mengganggu ahli lain yang tidak berkenaan.
Perbincangan yang tiada kena mengena atau tidak langsung menarik perhatian sesetengah ahli. Ini mungkin terjadi dalam kumpulan yang sebahagian besar ahlinya mempunyai kerjaya yang sama. Jadi, ahli yang tidak berada dalam kumpulan kerjaya tersebut pasti memilih untuk berdiam diri. Kalau menyampuk pun, orang tak layan atau tidak perasan.
Aktiviti 'clear conversation' mungkin menjadi pilihan ahli yang tidak sempat mengikuti perbincangan. Ini lebih baik kerana anda tidak mungkin dapat menyampuk lagi dalam perbualan tersebut kerana topik cepat sahaja bertukar.
Tanda ✅ pada mesej WhatsApp ini mempunyai maknanya yang tersendiri.
Begitulah fenomena WhatsApp pada masa kini. Kini WhatsApp mempunyai saingan terdekatnya seperti Telegram. Pastinya akan ada lagi aplikasi yang akan diwujudkan bagi menyaingi kelebihan WhatsApp.
Dicatat oleh Unknown di 11:56 PTG 1 ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Ahad, 22 Februari 2015
Diari Cuti Sekolah 2014
Cuti sekolah yang lepas berlalu begitu sahaja tanpa perancangan jalan-jalan. Namun ada dua peristiwa penting berlaku dalam tempoh cuti sekolah itu sebenarnya, iaitu reunion bekas pelajar sekolah menengah rendah yang lebih 30 tahun tidak bersua dan juga sambutan ulang tahun perkahwinan saya ketika orang lain menyambut Krismas. Tetapi disebabkan masalah kesihatan, maka tidaklah dapat kami merancang perjalanan jauh yakni bermalam kecuali mengatur makan-makan sebagai acara "get-together". Reunion kecil-kecilan itu berlaku di Janda Baik manakala sambutan anniversary kami hanyalah hi-tea di KL Tower dan jalan-jalan di sekitarnya. Cukuplah, sekadar memberi makna kepada sebuah 'sambutan'.
Nov 22 - 23
Apabila bersua kembali setelah puluhan tahun tidak bertemu, yang pastinya masing-masing sudah berubah fizikal. Tetapi perangai zaman remaja masing-masing masih terserlah dan tidak berubah. Kerana itu apabila bersua kembali terasa seperti masih berada di zaman remaja lagi.
Untungnya ketika sambutan anniversary kali ini semua anak ada bersama. Jadi perancangan untuk makan di restoran berputar KL Tower yang sekian lama dihasratkan itu menjadi kenyataan. Selain makan-makan, di sekelilingnya terdapat beberapa tarikan lain seperti 6D movie, Aquaria dan Mini Malaysia. Sempena kedatangan tahun baru, pihak pengurusan KL Tower menawarkan pakej add on RM10 sahaja untuk setiap aktiviti tambahan selain naik ke KL Tower. Jadi, rancangan asal untuk makan-makan itu akhirnya bertambah-tambah.
Menikmati sajian di Atmosphere 360, KL Tower dari ketinggian 282 meter dari aras laut!
Mini Malaysia.. hanyalah replika rumah kampung saja.
Menunggu anak-anak merasai pengalaman 6D..
Namun bagi tidak membiarkan anak-anak menghabiskan cuti sekolah hanya di rumah sahaja (di samping mengikuti tuition di rumah)... sebenarnya ada satu lagi pengalaman yang menyeronokkan... iaitu..
IOI City Mall baru sahaja dibuka. Kebetulan ia sangat berdekatan  dengan rumah maka ketika suami terpaksa bertugas di MAHA, kami mengambil peluang untuk menghabiskan masa di sini untuk melihat sendiri tarikan di mall baru tersebut. Ketika kali pertama anak-anak mencuba ice skating di Sunway Pyramid saya lihat mereka agak ketakutan dan hanya berpaut di dinding. Alangkah ruginya tidak betul-betul merasai pengalaman bermain ice skating. Tak apalah, kali ini saya akan sertai mereka supaya semangat mereka kuat. Dan akhirnya ...
Salah satu impian masa kecil saya yang kini tertunai sudah.. ice skating!
Alhamdulillah, mereka kini boleh bermain ice skating dengan berani dan yakin. Kini semua anak-anak sudah mendapat semangat saya.
Okey, saya nak beri sedikit tip jika anda juga ingin bermain ice-skating dan jika inilah juga pengalaman pertama anda.
Tip 1: jika ingin bermain ice-skating, jangan lupa bawa stoking dan sarung tangan sendiri (jika ada). Jika tidak, perlulah membelinya di kaunter. Kedua-duanya wajib dipakai. Boleh juga pakai sweater sebab persekitaran agak dingin.
Tip 2: pilih hari bekerja, kurang sedikit saingannya. Kerana pada hujung minggu atau cuti umum orang tersangat ramai. Anda mungkin dilanggar oleh mereka yang sudah profesional atau yang sudah biasa bermain. Selalunya mereka akan meluncur dengan laju. Lagipun harga tiket lebih murah RM5 dari hujung minggu.
Tip 3: ikat tali kasut ketat-ketat (tetapi jangan sampai memudaratkan). Ini akan memudahkan anda menyeimbangkan badan, berdiri dan bergerak.
Tip 4: yakin dan relaks sahaja. Jangan takut-takut. Keyakinan akan membuatkan anda tidak jatuh kerana sebab yang remeh-temeh.
Tip 5: jika rasa nak terjatuh, itu bermaksud badan anda berada pada posisi tidak seimbang. Bongkokkan badan dan kangkang sedikit, insya Allah anda tidak akan jatuh.
Tip 6: meluncur, bukan mengangkat kaki seperti berjalan! Gerakan sedikit membuatkan kita bergerak laju kerana kita berada di atas ais yang licin.
Tip 7: jangan pegang orang lain jika terasa hendak jatuh kerana anda boleh mencederakan orang lain juga. Jatuhlah sorang-sorang kerana anda yang teringin sangat hendak bermain jadi kenalah berani mengambil risiko (he.. he..)
Cukuplah dahulu dengan 7 tip bermain ice-skating itu. Perkara paling penting ialah keinginan untuk cuba bermain. Ia sangat menyeronokkan dan boleh membakar kalori dengan cepat. Cubalah!
Dicatat oleh Unknown di 3:10 PTG 1 ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Sabtu, 17 Januari 2015
Annyeonghasayo Korea! (Part 3: Tempat-tempat Menarik)
Teks & Gambar: Rozida Ismail
Berjumpa lagi kali ini! Kita sambung cerita tentang percutian di Korea. Perjalanan kami selama lebih kurang sejam (jalan, berhenti, jalan, berhenti.. bergambar & berselfie 😉) akhirnya sampai ke destinasi Gyeongbokgung Palace. Inilah istana yang paling besar dan cantik di Seoul. Terletak di sebelah utara Seoul kerana itulah dinamakan Gyeongbokgung Palace (Istana Utara).  Jadi bolehlah kita belajar bahasa Korea dengan menghafal nama istana sahaja 😀:
(sebab 'gung' adalah istana)
Tidak dapat dinafikan tempat ini memang sangat cantik. Namun kami tidak boleh berlama-lama di sini kerana hari sudah petang dan kami pun agak letih. Selepas mengabadikan kenangan di sini, kami bertolak pulang menaiki bas dan berhenti di Insadong. Di sini terdapat restoran India muslim yang halal. Selepas mengisi perut, kami mengambil peluang untuk membeli-belah cenderamata Korea dan kemudian berjalan kaki sahaja pulang ke hotel.
Jika dibandingkan dengan Malaysia, Insadong Street samalah seperti Petaling Street. Di sini banyak terdapat kedai cenderamata. Masuk mana-mana kedai pun sama sahaja barangannya. Namun selepas dibandingkan dengan pengalaman membeli di Namdaemun, Namdaemun menawarkan harga yang lebih murah. Jadi kami bercita-cita akan 'menyerang' Namdaemun sekali lagi nanti 😚
Di penghujung simpang dalam perjalanan pulang ke hotel, kami lihat ramai orang berkumpul. Kami tidak melepaskan peluang untuk sama-sama menyibuk di celahan orang ramai. Rupa-rupanya ada pertunjukan silap mata, seorang ahli silap mata yang berpakaian ala pendeta terapung di udara sambil memegang sebatang tongkat. Jika ingin mengambil gambar dengannya, perlu membayar sejumlah wang yang tidak saya ketahui nilainya. Mungkin dalam W10,000. Sambil curi-curi mengambil gambar, kami mengintai-intai juga kedai beg yang melelong setiap beg W10,000 sahaja. Murah bagi masyarakat sana tetapi jika ditukar dalam RM jadi 3.4 kali ganda 😅
Hari Ketiga: Nami Island
Inilah hari yang ditunggu-tunggu kerana Nami Island menjadi tarikan ramai orang untuk ke Korea. Di sini dijalankan penggambaran drama terkenal Korea iaitu Winter Sonata. Walaupun drama bersiri ini sangat terkenal tetapi saya masih tidak pernah menontonnya (pelik kan?). Jadi, saya hanya dapat menikmati pemandangannya yang cantik sahaja. Dikatakan pemandangan di sini paling cantik ketika musim luruh (autumn) dan sejuk (winter). Memang betul! Dari Seoul kami menaiki bas dan kemudian perlu menaiki feri untuk ke pulau tersebut. Melihat kesesakan hari minggu itu, seram sejuk juga rasanya kerana teringatkan peristiwa feri tenggelam di Pulau Jeju. Alhamdulillah, perjalanan pergi balik kami selamat. Cuma kesesakan hari itu membuatkan keretapi yang kami naiki penuh dan kami terpaksa duduk atas lantai sahaja.
Hari ke-4: Namsan Tower, 3D Trick Museum
Hari ini kami berjalan tanpa menggunakan khidmat pemandu pelancong. Malam di hotel kami study tentang laluan subway supaya perjalanan lancar dan tidak sesat. Destinasi pertama hari ini ialah Seoul Tower. Namsan Tower atau N Seoul Tower samalah dengan KL Tower kita.
Selepas itu kami bergerak ke Myeongdong, mencari 3D Trick Museum. Berdasarkan google search, tempat tersebut berjaya dicari. Tetapi ia sudah bertukar menjadi Horror Museum. Saya memang tidak ada hati hendak masuk ke muzium seumpamanya. Mujurlah gadis penjual tiket di Horror Museum itu sangat membantu. Dia menelefon kakitangan 3D Trick Museum dan meminta ditunjukkan jalan ke sana. Di samping itu dia turut mencari laluan melalui google map dan menunjukkan pada kami. Tempatnya tidak jauh dan hanya perlu berjalan kaki sahaja. Kami enjoy di sini kerana tidak ramai pelancong yang tiba. Jadi kakitangan 3D Trick Museum itu mempunyai banyak masa untuk melayan kami dan mengambilkan gambar.
Hari ke-5 dan 6: Dongdaemun dan Itaewon
Sebelum bertolak ke Seoul, saya google dan mencari tempat-tempat menarik untuk dilawati. Salah satunya ialah Dongdaemun Market. Jadi, untuk tidak terkilan kerana sudah sampai ke sini,  kami tidak melepaskan peluang untuk berkunjung ke Dongdaemun Market. Ini ialah pasar borong besar di Seoul. Dikatakan terdapat 20 mall yang mengkhusus dalam jualan pakaian, kasut, dan macam-macam lagi. Pasar borong ini terlalu besar.
Selepas melihat-lihat keadaan di sini, kami terus ke Itaewon untuk makan dan solat di masjid Itaewon, sebuah masjid terbesar di Seoul. Ia terletak di atas bukit dan tidaklah begitu besar berbanding masjid di Malaysia. Ibarat sebuah surau yang besar sahaja. Di sekitarnya terdapat tempat makan muslim baik dari India mahu pun Indonesia.
Perjalanan kami tamat di situ. Walaupun hajat hati mahu ke mall terbesar di Seoul namun tidak kesampaian kerana masa tidak mengizinkan.
Dicatat oleh Unknown di 4:54 PTG 1 ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Catatan Lama Laman utama
Alumni Kelas Asas Blog
Panduan Untuk Kediaman Idaman
Panduan Bisnes Online & Khidmat Pelanggan
2 tahun yang lalu
Panduan Makanan Sihat dan Selamat
Kisah Imani warded 3 hari
4 tahun yang lalu
PANDUAN KEWANGAN UNTUK SURI RUMAH
Antologi Cerpen Kelip-Kelip Kusangka Api - Dia Yang Manis Tunggu Di Jendela (Noor Suraya)
4 tahun yang lalu
Panduan Matematik Untuk Kanak-kanak
Catatan perjalanan bersama Projek STG
6 tahun yang lalu
Info Kesihatan & Kecantikan
9 tahun yang lalu
Lihat profil lengkap saya
Cara Tukar Sekolah Rendah
Text: Rozida Ismail Gambar: Dari carian google Awal tahun dahulu saya pernah menulis tentang proses untuk menukar sekolah menengah. Saya ...
Cara Menguruskan Pertukaran Sekolah
Teks: Rozida Ismail Pengalaman ini mungkin berguna bagi ibu bapa yang hendak mendaftarkan anaknya untuk memasuki sekolah menengah. Sebelum...
Prosedur Mendapatkan Rawatan di Hospital Kerajaan
Teks: Rozida Ismail Jika anda mahu berurusan dengan hospital kerajaan, fikir dahulu banyak kali kerana anda perlu memperuntukkan sekurang...
SOHO DIRECTORI (RUANG PENGIKLANAN ONLINE)
Pelbagai produk dan perkhidmatan ditawarkan dan diiklankan di ruangan ini. Mahu mengiklankan produk / perkhidmatan anda seperti ini, hubungi saya di email : ratubestari@yahoo.com atau sms/whatsapp 0166756050, atau pm di facebook.
AKADEMI BEKERJA DARI RUMAH
Sertai kami di Akademi ini untuk mempelajari asas membina blog penulisan dan bisnes. Terbuka kepada semua yang mahu mempunyai blog dan menjana pendapatan. Sertai kami, pendaftaran sedang berlangsung. Hubungi saya di email : ratubestari@yahoo.com. sms/whatsapp : 0166756050
Klik Sini Juga ...
This form powered by Freedback
Bengkel penulisan kreatif (4)
Cuti Sekolah Akhir Tahun 2015
Alumni Penulis dari Rumah
Hidup Ceria Dan Bermakna
2 bulan yang lalu
~Sebuah Travelog Suri Hebat~
Bengkel Asas Mobile Facial
3 tahun yang lalu
7 tahun yang lalu
Dunia Seni Jahitan Kreatif
[ TIPS DAN PANDUAN ANDA YANG BARU INGIN BELAJAR MENJAHIT ]
8 tahun yang lalu
Segala yang dipaparkan di sini adalah catatan peribadi. Tema Mistik Bhd.. Dikuasakan oleh Blogger.